Bejaarde skiet homself voor hospitaalDie Knysna Provinsiale Hospitaal. Foto: Google Maps Kapt. Malcolm Pojie, woordvoerder van die polisie, het aan Maroela Media gesê die 85-jarige man het homself in sy motor geskiet. “Die polisie se voorlopige ondersoek dui daarop dat die man, wat van Plettenbergbaai af kom, omstreeks 13:30 by die ingang van die hospitaal uitgestap het na sy motor toe. Hy was nie lank binne die gebou gewees nie. Hy het van die parkeerterrein af gery na ŉ parkeerplek vir gestremdes reg voor die hospitaal en daar stilgehou. Kort daarna het ŉ skoot afgegaan,” het hy gesê. Volgens Pojie het paramedici dadelik nader gehardloop en die gewonde man in ŉ kritieke toestand gevind met ŉ haelgeweer langs hom. “Hulle het hom vinnig in die hospitaal gebring waar hy dood verklaar is.” Pojie het gesê ŉ geregtelike doodsondersoek sal gedoen word. Geen gemene spel word vermoed nie. Hy wou nie dadelik die oorledene se naam bekendmaak nie.